FlowAccount ระบบบัญชีออนไลน์สำหรับผู้เริ่มต้นธุรกิจประกาศความสำเร็จก้าวใหม่ ผนึกกองทุนใหญ่ของไทยและกองทุนจากประเทศญี่ปุ่น ด้วยเม็ดเงิน 1.15 ล้านเหรียญสหรัฐ พุ่งเป้าเป็นหนึ่งในเครื่องมือหลัก หนุนธุรกิจเอสเอ็มอีไทยในยุคดิจิทัล
คุณกฤษฎา ชุตินธร กรรมการผู้จัดการ และผู้ร่วมก่อตั้ง บริษัท โฟลว์แอคเคาท์ จำกัด ผู้ให้บริการ www.flowaccount.com ระบบบัญชีออนไลน์ที่ใช้งานง่าย สำหรับผู้เริ่มต้นทำธุรกิจ ดีกรีแชมป์ AIS The Start Up 2015 กล่าวว่า รู้สึกดีใจเป็นอย่างมากที่การระดมทุนในระดับ Pre Series A ประสบความสำเร็จตามเป้าหมาย โดยได้รับเงินทุน 1.15 ล้านเหรียญสหรัฐ และมีการลงนามเซ็นสัญญาการลงทุนกับ SBI Investment กองทุนยักษ์ใหญ่จากประเทศญี่ปุ่น ที่ลงทุนในบริษัทฟินเทคชั้นนำทั่วโลก พร้อมกับ บีคอน เวนเจอร์ แคปิทัล กองทุนจากบริษัทของธนาคารกสิกรไทย โดยมีกองทุน Golden Gate Ventures จากประเทศสิงคโปร์ และกองทุน 500 TukTuks กองทุนชื่อดังจาก ซิลิคอน วัลเลย์ สหรัฐอเมริกา ร่วมลงทุนด้วย
สำหรับการระดมทุนครั้งนี้ นับเป็นก้าวสำคัญของ FlowAccount ที่จะคิดค้นฟังก์ชั่นใหม่ๆ เพื่อนำเข้ามาเสริมกับระบบบัญชีออนไลน์ FlowAccount.com ให้สามารถตอบสนองความต้องการของผู้ใช้งานได้มากขึ้น พร้อมตั้งเป้าขยายธุรกิจเพื่อสร้างสรรค์โซลูชั่นที่ส่งเสริมธุรกิจที่เพิ่งเริ่มต้นและเอสเอ็มอี ให้เติบโตและมีความแข็งแกร่ง สามารถแข่งขันได้ในยุคดิจิทัล
สำหรับแผนการดำเนินงานของบริษัทฯ ตั้งเป้าที่จะขยายฐานลูกค้าอย่างต่อเนื่อง โดยปัจจุบันมีฐานลูกค้าที่เป็นผู้ใช้งานจริงมากกว่า 10,000 บริษัท และมีการออกใบกำกับภาษีในระบบกว่า 100,000 ใบต่อเดือน และในอนาคตเตรียมตอบสนองนโยบายของรัฐบาลในการทำ e-tax invoice พร้อมเป็นแพลตฟอร์มในการเชื่อมต่อ กับโซลูชั่นต่างๆ เพื่ออำนวยความสะดวกให้กับผู้ใช้งาน อาทิ Food Solution ระบบเชื่อมต่อการจัดการร้านอาหาร ที่เปิดตัวเมื่อเดือนพฤษภาคมที่ผ่านมา และในเดือนนี้ ได้เปิดตัวระบบ Payroll ระบบเงินเดือนพนักงาน ที่จะเชื่อมต่อกับแอพพลิเคชั่น K PLUS SME ของธนาคารกสิกรไทย ซึ่งจะทำให้เจ้าของกิจการ สามารถจ่ายเงินเดือนพนักงานได้อย่างรวดเร็ว ทั้งยังพัฒนาระบบ FastPay ที่ทำให้การจ่ายเงินซัพพลายเออร์สะดวกยิ่งขึ้น
นอกจากนี้ยังเดินหน้าพัฒนาระบบร่วมกับพันธมิตร เพื่อให้ลูกค้าสามารถบริหารจัดการธุรกรรมทางด้านการเงินได้ง่ายยิ่งขึ้น สำหรับการได้รับเงินลงทุนในครั้งนี้ ทางโฟลว์แอคเคาท์ เชื่อมั่นว่าจะเป็นจุดเริ่มต้นที่ดี ที่มีพันธมิตรใหม่ๆ มาช่วยส่งเสริมในการพัฒนาระบบและขยายฐานลูกค้าได้มากยิ่งขึ้น" คุณกฤษฎากล่าว
ด้านคุณธนพงษ์ ณ ระนอง กรรมการผู้จัดการ บริษัท บีคอน เวนเจอร์ แคปิทัล จำกัด หรือ Beacon VC ของธนาคารกสิกรไทย กล่าวว่า เมื่อ 2 เดือนที่ผ่านมาธนาคารกสิกรไทยได้เปิดตัวบีคอน เวนเจอร์ แคปิทัล (Beacon Venture Capital) เพื่อเป็นหน่วยงานที่ทำการร่วมลงทุนในสตาร์ทอัพภายใต้แนวคิด The Next Building Block ตั้งกองทุน 1,000 ล้านบาท หนุนพัฒนานวัตกรรมด้านการเงินที่ส่งเสริมกลยุทธ์ของธนาคาร ซึ่งได้ลงทุนในรูปแบบ Venture Capital (VC) กับ Start Up ที่มีศักยภาพในการสร้างสรรค์นวัตกรรม ทางการเงิน และเทคโนโลยีรูปแบบใหม่ที่สอดคล้องและสามารถรองรับแผนยุทธศาสตร์ของธนาคาร ได้อย่างมีประสิทธิภาพ
"FlowAccount" เป็นบริษัทสตาร์ทอัพไทยรายแรกที่ Beacon VC เข้ามาลงทุนและการร่วมลงทุนในครั้งนี้ ทาง Beacon VC เล็งเห็นถึงศักยภาพความสำเร็จของบริษัท โฟลว์แอคเคาท์ ที่มีความเชี่ยวชาญในการพัฒนาระบบจัดการบัญชีของเอสเอ็มอีและมีแผนการดำเนินงานที่ชัดเจน
มิสเตอร์ยูซูเกะ อินาบะ ผู้จัดการฝ่ายการลงทุน บริษัท SBI Investment จำกัด กล่าวว่า เอสบีไอ อินเวสเมนท์ เป็นกองทุนชั้นนำของประเทศญี่ปุ่น ภายใต้กลุ่มบริษัท SBI Group โดยเน้นการลงทุนในธุรกิจเทคโนโลยีสารสนเทศและสตาร์ทอัพ เนื่องจากเป็นธุรกิจที่มีแนวโน้มในการเติบโตดีและเป็นธุรกิจที่เป็นเอกลักษณ์โดดเด่นเฉพาะตัว สำหรับ FlowAccount เป็นสตาร์ทอัพที่น่าสนใจเพราะระบบบัญชีเป็นพื้นฐานสำคัญของการทำธุรกิจ และ FlowAccount ยังเป็นฟินเทคสตาร์ทอัพ ที่ใช้เทคโนโลยีในการจัดการข้อมูลทางบัญชีที่ทันสมัย ซึ่งในอนาคตเทคโนโลยีเหล่านี้ จะสามารถช่วยเหลือผู้ประกอบการเอสเอ็มอีในประเทศได้เป็นอย่างดี
ด้วยเหตุผลนี้เอง จึงทำให้เลือกที่จะลงทุนในบริษัท FlowAccount และมั่นใจว่าการลงทุนครั้งนี้ จะส่งผลให้บริษัทFlowAccount มีการเติบโตแบบก้าวกระโดดและเป็นการสร้างโอกาสในการแข่งขันและขยายธุรกิจให้กับผู้ประกอบการรุ่นใหม่
มิสเตอร์เจฟฟรีย์ เพนน์ ผู้ร่วมก่อตั้งและหุ้นส่วนผู้จัดการกองทุน Golden Gate Ventures จากประเทศสิงคโปร์ กล่าวว่า กองทุน "โกลเดนเกต เวนเจอร์ส" เป็นหนึ่งในกองทุนสตาร์ทอัพที่ได้รับการยอมรับมากที่สุดของภูมิภาคเอเชียตะวันออกเฉียงใต้ การที่บริษัทเน้นลงทุนในธุรกิจสตาร์ทอัพ เนื่องจากมองว่าการทำสตาร์ทอัพเป็นเรื่องยาก ดังนั้นจึงต้องมีทีมงานที่มีความตั้งใจ พร้อมที่จะเรียนรู้สิ่งใหม่ๆ และไม่ลืมที่จะรับฟังเสียงของลูกค้า ทั้งนี้ในระยะยาวจะมีธุรกิจเอสเอ็มอี เกิดขึ้นในประเทศไทยเป็นจำนวนมาก ดังนั้นต้องมีการนำแพลตฟอร์ม ซอฟต์แวร์ ในรูปแบบต่างๆมาประยุกต์ใช้กับธุรกิจ ซึ่งจะก้าวเข้าไปสู่การทำธุรกิจในแบบดิจิทัลอย่างเต็มรูปแบบ ซึ่งการเข้ามาร่วมลงทุนกับบริษัท FlowAccount ในครั้งนี้ ซึ่งมองว่าแอพพลิเคชั่นของ FlowAccount จะเข้ามามีส่วนร่วมในการช่วยผู้ประกอบการเอสเอ็มอี ให้สามารถบริหารจัดการกับระบบบัญชีได้เป็นอย่างดี ซึ่งจะเพิ่มศักยภาพการแข่งขันให้กับธุรกิจในระดับภูมิภาคอีกด้วย
นายเรืองโรจน์ พูนผล (คุณกระทิง) ผู้บริหารกองทุน 500TukTuks กองทุนชื่อดังจาก ซิลิคอน วัลเลย์ สหรัฐอเมริกา กล่าวว่า สำหรับ 500 TukTuks เป็นกองทุนสำหรับลงทุนในสตาร์ทอัพประเทศไทยโดยเฉพาะ อีกทั้งยังเป็นกองทุนในประเทศที่ลงทุนกับสตาร์ทอัพจำนวนมากที่สุดในไทย สำหรับความร่วมมือครั้งนี้ทางกองทุนได้ร่วมลงทุนกับบริษัท FlowAccount ซึ่งถือเป็นสตาร์ทอัพไทยที่มีความพร้อมและมีความโดดเด่น ทั้งด้านการให้บริการระบบบัญชีออนไลน์ และความพร้อมทั้งด้านบุคลากร ซึ่งแอพพลิเคชั่นของ FlowAccount จะเป็นหนึ่งในเครื่องมือที่ช่วยขับเคลื่อนให้ผู้ประกอบการเอสเอ็มอีเปลี่ยนแปลงสู่ยุคดิจิทัล
"สำหรับแอปพลิเคชัน FlowAccount.com มีจุดเด่นที่ออกแบบมาให้ผู้ประกอบการที่เพิ่งเริ่มต้นธุรกิจ ใช้งานง่าย โดยเมื่อเริ่มต้นการใช้งานสามารถออกบิลได้ภายใน 2 นาที แม้ไม่มีพื้นฐานทางด้านบัญชี ก็เริ่มต้นทำบัญชีเบื้องต้นได้ด้วยตนเอง และใช้งานฟรีได้ในฟังก์ชั่นพื้นฐาน อาทิ การเปิดใบเสนอราคา ใบสั่งซื้อ หรือใบกำกับภาษี ได้ง่ายๆ และยังมีฟังก์ชั่นเพิ่มเติมที่ครอบคลุมไปถึงการจัดการบริหารสต็อกสินค้า ยอดค้างรับ-จ่าย และเงินเดือนพนักงาน พร้อมรายงานต่างๆ ที่จะช่วยให้สามารถบริหารภาพรวมของกิจการได้ด้วยตนเอง ซึ่งข้อมูลทั้งหมดของ FlowAccount.com จะถูกเก็บไว้ในคลาวด์ของ Amazon ที่ได้มาตรฐานความปลอดภัยในระดับสากล สามารถใช้งานออนไลน์ได้ทุกที่ทุกเวลา ทั้งบนคอมพิวเตอร์ และโมบายแอพพลิเคชั่น ทั้งระบบไอโอเอสและแอนดรอยด์ รองรับการใช้งานทั้งภาษาไทยและภาษาอังกฤษ โดยมีทีมงานคอยให้บริการและแนะนำการใช้ระบบ รวมถึงรับฟังข้อเสนอแนะจากผู้ใช้งานจริงผ่านคอลเซ็นเตอร์ พร้อมกันนี้ยังมีการจัดอบรมสัมมนาอย่างต่อเนื่อง เพื่อให้ความรู้ในการทำบัญชีเบื้องต้น ซึ่งมั่นใจว่าบริการนี้จะเป็นแรงผลักดันให้ผู้ประกอบการรุ่นใหม่มีโอกาสประสบความสำเร็จในธุรกิจได้ง่ายยิ่งขึ้น" คุณกฤษฎา ชุตินธร กล่าวทิ้งท้าย